Shën Petersburgu kundër homoseksualëve
Aktivistët kritikojnë Rusinë për ligjin e ri kundër “propagandës së homoseksualizmit”
Rusia është bërë objekt i kritikave të aktivistëve të të drejtave të homoseksualëve në të gjithë botën për ligjin e saj të ri që ndalon atë që e cilëson si “propagandë e homoseksualizmit”. Shën Peterburgu është vendi ku nisi reagimi i Rusisë kundër të drejtave të homoseksualëve. Në Shën Petersburg, Kirill Kalugin, një aktivist homoseksual, vuri në provë ndalimin e mitingjeve të homoseksualëve nga ana e Rusisë. Ai zgjodhi ditën kombëtare të trupave parashutiste – përballë muzeut me famë botërore Hermitazh. Zoti Kalugin protestoi ndaj ligjit të ri të Rusisë i cili ndalon atë që ajo e quan “propagandë e homoseksualizmit”. Pak më tej, në Kuvendin e Shën Petersburgut, Vitali Milonov thotë se aktivisti Kalugin thjesht kërkon publicitet. Zoti Milonov shkroi ligjin e parë për ndalimin e të ashtuquajturës “propaganda e homoseksualizmit” në Rusi. Tani ai drejton lëvizjen ruse kundër të drejtave të homoseksualëve. Larg protestave, Alla Kuzmina, një studente e degës së biznesit në Shën Petersburgut, thotë se rusët janë kundër paradave për të drejtat e homoseksualëve - si kjo e zhvilluar në Amsterdam. Kjo protestë në Londër është pjesë e një lëvizje në Perëndim për bojkotimin e Lojërave Olimpike Dimërore të shkurtit në Soçi, të Rusisë. Lilia Shevtsova e Qendrës Carnegie në Moskë, thotë se Kremlini e nënvlerësoi ndikimin e çështjes së të drejtave të homoseksualëve. Presidenti rus Vladimir Putin e minimizoi polemikën në një intervistë në fillim të shtatorit. Por Kirill Kalugin thotë se kjo deklaratë është për të huajt. Kur Presidenti amerikan Barak Obama vizitoi Shën Petersburgun në fillim të shtatorit, ai u takua me aktivistë homoseksualë dhe të komuniteteve. Midis tyre ishte Olga Lenkova, e cila punon me grupin për të drejtat e homoseksualëve “Vykhod” ose “Duke dalë haptazi”. Pak orë më parë atë ditë, protestues për të drejtat e homoseksualëve dhe kundërshtarët e tyre të krishterë ortodoksë shkëmbyen parulla në një park të Shën Petersburgut. Tre muaj pas hyrjes në fuqi të ligjit që ndalon “propagandën e homoseksualizmit” debati duket se sapo ka filluar - brenda Rusisë dhe jashtë saj.